**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 08.01.2018, ora 08.00 – 09.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.01.2018, ora 07.00**

**RÂURI**

**Debitele au fost în general staționare,** exceptând cursul inferior al Someșului în scădere ușoară.

Formaţiunile de gheaţă (gheaţă la maluri) prezente în bazinele superioare ale Bistriței, Moldovei şi Tazlăului se mențin fără modificări importante.

Debitele se situează în general la valori în jurul și peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Bega, Timiș, Bârzava, Moravița, Cerna, Vedea, Argeș, Prut, Bârlad, bazinele mijllocii și inferioare ale Crişului Alb, Crişului Repede, Mureșului, Jiului şi Oltului şi bazinul superior și mijlociu al Ialomiţei.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare.**

Sunt posibile creșteri de niveluri și debite pe unele râuri mici din zonele de munte din nordul, vestul și centrul ţării datorită precipitațiilor slabe cantitativ, prognozate și cedării apei din stratul de zăpadă.

Formaţiunile de gheaţă (gheaţă la maluri) prezente pe unele râuri din zonele de munte din nordul și centrul țării vor fi în restrângere, diminuare şi eliminare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 08.01 – 09.01.2018 a fost staţionar, având valoarea de 7600 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în scădere la Gruia, în creştere pe sectorul Calafat – Brăila şi relativ staţionare pe sectorul Galaţi – Tulcea.

**Debitul la intrarea în ţară (secţiunea Baziaş) va fi în creştere (7700 m3/s).**

În aval de Porţile de Fier debitele vor fi în uşoară scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 08.01.2018, ora 09.00 – 09.01.2018, ora 06.00**

**ÎN ŢARĂ**

**Vremea s-a menținut mai caldă** decât în mod normal, în toată țara. În regiunile extracarpatice, temperatura aerului a marcat o scădere, față de ziua anterioară, astfel că abaterile pozitive au fost în general în jurul a 5 grade. În interiorul arcului carpatic, însă, valorile termice diurne, fără variații substanțiale, au fost cu mai mult de 10 grade peste cele specifice perioadei și chiar 15 grade, punctiform, în Crișana. Maximele s-au încadrat între 1 grad la Baraolt și 17 grade la Lugoj, Oradea, Oravița, Holod, Gurahonț și Chișineu-Criș. Cerul a fost mai mult acoperit în Moldova și în Maramureș unde, izolat, a plouat slab și variabil, cu înnorări trecătoare, în restul teritoriului. Vântul a suflat slab până la moderat, cu unele intensificări pe crestele montane înalte, iar spre sfârșitul intervalului și în Subcarpații de Curbură, sudul Moldovei și în Bărăgan. Stratul de zăpadă s-a menținut în zona montană, cu grosimi în platformele stațiilor meteorologice, aseară la ora 20, de până la 112 cm în Masivul Făgăraș (Bâlea Lac). A fost ceață, pe arii extinse în Dobrogea și în Muntenia, local în Maramureș, Moldova, Transilvania și Oltenia și izolat în rest. Tot izolat și trecător, în est și în sud-est, ceața a fost asociată cu burniță. La ora 06, valorile termice erau cuprinse între -4 grade la Sfântu Gheorghe (Covasna) și 10 grade la Șiria (jud. Arad) și Oravița.

***Observație:*** *Începând de ieri, de la ora 06, au fost în vigoare 35 mesaje de atenționare - cod galben - de fenomene meteorologice periculoase imediate, emise după cum urmează: 9 de către CNPM București, pentru Muntenia, câte 6 de SRPV Bacău și SRPV Constanța, câte 5 de SRPV Craiova și SRPV Sibiu, 3 de către SPRV Cluj-Napoca și 1 de SRPV Timișoara.*

**LA BUCUREŞTI**

**Vremea a fost mai caldă** decât în mod obișnuit la această dată, deși temperatura aerului a macat o scădere, la valorile diurne. Temperatura maximă a fost de 8 grade la Afumați și Băneasa și 9 grade la Filaret. Cerul a fost parțial noros, iar seara și noaptea a fost ceață. Vântul a devenit moderat spre sfârșitul intervalului, iar în restul timpului a suflat în general slab. La ora 06, se înregistrau 5 grade la Afumați și Băneasa și 6 grade la Filaret.

**3. Prognoza meteorologică în intervalul 09.01.2018, ora 09.00 – 10.01.2018, ora 09.00**

**ÎN ŢARĂ**

**Temperatura aerului va fi în scădere,** în toate regiunile, până la valori, în mare parte din țară, dar mai ales în vest, nord-vest și centru, peste cele specifice perioadei. Cerul va avea înnorări temporare, cu precădere în sud-vestul, sudul și în estul teritoriului. Pe spații restrânse din Oltenia și Muntenia și izolat în Moldova, Dobrogea, posibil și în sudul Banatului, vor fi ploi slabe și burniță. În Carpații Meridionali și de Curbură, vor fi condiții de lapoviță și fulguieli. Vântul va sufla slab și moderat cu intensificări în Câmpia de Vest, zona Carpaților Occidentali, pe crestele montane, din restul teritoriului, iar în prima parte a zilei și în extremitatea sud-sud-estică. Maximele se vor încadra între 1 și 15 grade, iar minimele între -6 și 6 grade, posibil mai scăzute în depresiunile din estul Transilvaniei. Dimineața și noaptea, izolat va mai fi ceață, îndeosebi în interiorul arcului carpatic și în sudul țării.

**LA BUCUREŞTI**

Vremea va fi în general închisă cu valori termice mai scăzute decât cele din intervalul precedent. Temperatura maximă se va situa în jurul valorii de 6 grade, iar minima va fi de -1...0 grade. Trecător, în cursul zilei, vor fi condiții de burniță, iar noaptea de ceață. Vântul va sufla, în general, moderat.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 07 ianuarie 2018 ora 20 – 09 ianuarie 2018 ora 20.**

**STAREA STRATULUI DE ZĂPADĂ în data de 07.01.2018, ora 14:**

Vremea a fost deosebit de caldă pentru această dată şi în general frumoasă. Cerul a fost variabil, cu înnorări temporare. Vântul a suflat slab şi moderat, cu intensificări pe creste, unde rafalele au depăşit 80 km/h. Izolat pe creste s-a semnalat ceaţă. Au fost semnalate în Făgăraş 1 curgere de zăpadă de topire şi o avalanşă spontană având punctul de declanşare între 2000-2300 metri, de pe un versant cu expoziţie nordică. Stratul de zăpadă a scăzut în întrega zonă monitorizată cu până la 7 cm. La ora 14, acesta măsura: 118 cm la Bâlea-Lac, 101 cm la Vârful Omu, 16 cm la Sinaia, 10 cm la Fundata şi 9 cm la Predeal.

**EVOLUŢIA VREMII PENTRU INTERVALUL 08.01.2018 ora 20 – 09.01.2018 ora 20:**

Vremea va fi în general închisă şi deşi se va răci uşor, temperaturile se vor situa peste normalul termic al acestei perioade. Cerul va fi mai mult noros şi izolat se vor semnala precipitaţii slabe mixte sau burniţă la altitudini mai joase, fiind condiţii de polei. Vântul va sufla în general moderat, cu intensificări temporare în zonele înalte din sector vestic şi sud-vestic, cu rafale ce vor depăşi 80 - 90 km/h pe creste. Local se va semnala ceaţă. Stratul de zăpadă va continua să scadă uşor.

**Peste 1800 m:** temperaturi minime: -5 la -2 gr.C; temperaturi maxime: -2 la 2 gr.C

**Sub 1800 m:** temperaturi minime: -2 la 1 gr.C; temperaturi maxime: 2 la 8 gr.C.

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Datorită insolaţiei şi a temperatulor diurne apropiate de zero grade, la suprafaţă zăpada este umezită, astfel încât vor fi condiţii de declanşare inclusiv a avalanşelor spontane, precum şi a curgerilor de zăpadă datorită topirii acesteia. Noaptea, pe fondul temperaturilor negative, la suprafaţă se vor forma cruste subţiri de gheaţă, cu rezistenţă scăzută, care în cazul supraîncărcărilor oricât de mici cu turişti sau schiori se vor rupe cu uşurinţă, astfel încât riscul de declanşare al avalanşelor de dimensiuni medii sau chiar mari va fi amplificat, cu precădere pe pantele mai înclinate.

**La altitudini mai mici de 1800 m**: **RISC MODERAT (2)**

Stratul de zăpadă, de dimensiuni reduse este puternic umezit în întregime, iar datorită menţinerii temperaturilor ridicate va continua tasarea şi topirea acestuia. Riscul maxim de declanşare a avalanşelor va fi pe versanţii cu grad mare de înclinare şi în zonele adăpostite unde există acumulări mai însemnate de zăpadă. În aceste condiţii, mai ales la supraîncărcări dar izolat şi în mod spontan se pot declanşa avalanşe de dimensiuni mici sau medii.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 05.01-07.01.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**A.P.M. Satu Mare** revine cu informaţii despre incendiul izbucnit în data de 18.12.2017, ora 02.45, la o sondă din zona localităţii Moftin, judeţul Satu Mare, în timpul lucrărilor pregătitoare de punere în funcţiune a unei sonde de prospecţiune pentru gaze, de către Serinus Energy România, cu sediul în Bucureşti, iar deţinătoarea perimetrului este firma poloneză Winstar, care mai deţine o sonda de explorare în zonă.

După 20 de zile de la izbucnirea incendiului, în cursul zilei de 06.01.2018, ca urmare a intervenţiei comune a pompierilor IGSU şi a sondorilor canadieni s-a oprit erupţia necontrolată de gaze a sondei nr. 1001, de la Moftinu Mare. Astfel s-a tăiat capul sondei și a fost înlocuit cu unul nou, prevăzut cu un dispozitiv special denumit Blowout Preventer (BOP), prevăzut cu o valvă care poate fi închisă în cazul forării în zone cu presiuni mari ale gazelor sau fluidelor.

Zona a fost supravegheată de 7 autospeciale de stingere a incendiilor de la IGSU, care au intervenit direct pentru a proteja sondorii. Sonda deţine acte de reglementare din punct de vedere al protecţiei mediului şi este amplasată în câmp deschis la mai mult de 1 km de aşezări umane sau construcţii.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07.01.2018 - 08.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE